Urmareste Modifică dimensiunea fontului: Play

Bucureşti, 7 feb /Agerpres/ - Discursul preşedintelui Klaus Iohannis din Parlament a fost unul de campanie pentru referendum, consideră preşedintele executiv al PMP Eugen Tomac, acesta exprimându-şi regretul că PSD "nu se trezeşte din beţia puterii".



"Grupul parlamentar al PMP îşi exprimă profunda îngrijorare faţă de situaţia care s-a creat în societate. Am urmărit cu multă atenţie discursul preşedintelui Iohannis. Este un discurs de campanie pentru referendum. Regretăm, însă, că PSD nu se trezeşte din beţia puterii. (...) Semnalul dat de cetăţenii care au ieşit din propria convingere timp de o săptămână în faţa Guvernului pentru a da un semnal de alarmă trebuie tratat cu toată seriozitatea. Deci, sperăm ca lucrurile să nu degenereze pentru că societatea nu are nevoie de conflicte interne, alimentate şi de o parte şi de alta, ci are nevoie de discuţii deschise în interesul societăţii şi democraţiei româneşti. Sperăm ca actorii politici să dea dovadă de mult mai multă responsabilitate", a afirmat Eugen Tomac, la Parlament.



El a susţinut că nu-l critică pe preşedinte, adăugând că şeful statului a folosit acest instrument de a se adresa Parlamentului pentru a transmite "câteva ţinte clare tocmai pentru a menţine această stare de tensiune".



"Nu criticăm, e o constatare. Preşedintele şi-a exprimat punctul de vedere în legătură cu ce s-a întâmplat în ultima perioadă şi a amintit că va convoca un referendum pe tema pe care o cunoaştem deja - integritate şi anticorupţie. Este un instrument democratic, dar a utilizat acest prilej pe care l-a avut de a se adresa Parlamentului şi a transmis câteva ţinte clare tocmai pentru a menţine această stare de tensiune care există în societate, tensiune care a fost generată de domnul Dragnea, împingând Guvernul în această capcană din care nu pot ieşi nici la ora actuală", a subliniat Tomac.



El speră că moţiunea de cenzură va trece. "Sperăm că şi cei care au fost sancţionaţi să înţeleagă şi mâine, la moţiunea de cenzură, să avem parte de un vot de conştiinţă şi actualul Guvern să plece astfel încât să vină un Guvern care să stabilească această încredere de care este nevoie între autoritate şi cetăţean", a spus Tomac.



Potrivit lui Tomac, "este nevoie de multă responsabilitate la ora actuală tocmai pentru a da o nouă şansă României". "Orice criză politică generează mai multe probleme în societate, de la chestiuni de ordin economic, până la alte chestiuni", a adăugat Tomac. AGERPRES/(A - autor: Alina Novăceanu, editor: Georgiana Tănăsescu)